Tag Gelang Tangan’, pantau pergerakan pelajar
ZARINA ABDULLAH KUCHING: Bagi memantau pergerakan pelajar di antara
daerah dalam Sarawak di kawasan zon merah dan kuning ke kawasan hijau, mereka
akan dipasangkan “Tag Gelang Tangan” dan dikeluarkan notis duduk di rumah
(SHN). Timbalan Ketua Menteri Datuk Amar Douglas Uggah berkata,
pelajar ini juga akan diambil sampel pada hari ketujuh dan sekiranya keputusan
adalah negatif, mereka akan terus kekal berada di rumah sehingga habis tempoh
14 hari. “Tindakan ini adalah penting bagi memastikan mereka bebas
daripada sebarang jangkitan Covid-19 selain untuk mengekalkan kawasan mereka
kekal zon hijau dan begitu seterusnya. “Manakala bagi pelajar Sarawak yang datang dari
Semenanjung, Sabah dan Labuan yang uruskan Kementerian Pengajian Tinggi (KPT),
mereka akan tiba di Kuching semalam sebelum dihantar ke rumah dan kampung
halaman masing-masing. “Urusan pengangkutan bagi penghantara balik pelajar di
Sarawak pula diuruskan oleh Universiti Malaysia Sarawak (UNIMAS),” katanya yang
juga Pengerusi Jawatankuasa Pengurusan Bencana Negeri Sarawak (JPBNS) pada
sidang media harian perkembangan Covid-19 di Kuching, semalam. Mengulas mengenai sebarang masalah yang dihadapi dalam
proses penghantaran ini dan kuarantin, Uggah berkata pihaknya bekerjasama
dengan beberapa kementerian dan agensi melakukan yang terbaik dan menguruskan
sebaik mungkin. “Apa sahaja masalah yang dihadapi, kita sedang
menanganinya, di Kuala Lumpur turut terdapat pasukan yang mengumpul jumlah
pelajar Sarawak serta mengendalikan urusan kepulangan mereka. “Kami telah berbincang dengan JPBN peringkat bahagian
untuk mempersiapkan bagi kepulangan pelajar ini dan semua mestilah mengikut
operasi prosedur standard (SOP) yang telah ditetapkan.   “Kita memohon kerjasama semua dan usaha ini bukan untuk
menyusahkan mereka, oleh itu kita memohon kepada semua, fahami apa yang perlu
dilakukan dan kita mengucapkan terima kasih atas pengorbanan mereka,” ujarnya. Menurut Uggah, operasi penghantaran pelajar institut
pengajian tinggi (IPT) awam dan swasta adalah dikendalikan oleh KPT, manakala
matrikulasi dibawah Kementerian Pendidikan. 
See author's posts
